РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

 и контролу трошења јавних средстава

11 Број: 06-2/114-21

5. април 2021. године

Београд

**ЗАПИСНИК**

**27. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 5. АПРИЛА 2021. ГОДИНЕ, У САЛИ 1 ГРАДСКЕ КУЋЕ, У СРЕМСКОЈ МИТРОВИЦИ**

Седница је почела у 9,30 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Оливера Пешић, Соња Влаховић, Горан Ковачевић, Бобан Бирманчевић, Братимир Васиљевић, Ана Чарапић, Војислав Вујић и Милорад Мијатовић.

Седници је присуствовао заменик члана Одбора Угљеша Марковић, који је замењивао члана Одбора Душана Бајатовића.

Седници нису присуствовали чланови Одбора: Никола Јоловић, Душко Тарбук, Владимир Маринковић, Љиљана Кузмановић Вујаковић, Золтан Пек, као ни заменици чланова.

Седници присуствује народни посланик Маријан Ристичевић, председник Одбора за пољопривреду, шумарство и водопривреду.

 Седници Одбора присуствују:

**Представници Града Сремска Митровица:**

 1. Петар Самарџић, заменик градоначелника

 2. Урош Веселиновић

 3. Јелица Шарошковић

 4. Душко Шарошковић

 5. Ивана Кричка

**Представници Државне ревизорске институције**:

1. Др Душко Пејовић, председник
2. Данимир Вулиновић, врховни државни ревизор
3. Стојанка Миловановић, врховни државни ревизор
4. Снежана Трњаковић, врховни државни ревизор
5. Мирјана Гачевић, овлашћени државни ревизор

**Представник УНДП**

Ненад Гршић

**Представници организација цивилног друштва:**

-Немања Ненадић, Транспарентност Србија

-Госпава Калаба, Рурални центар Сова

На предлог председника, Одбор је једногласно (10 гласова за) утврдио предложени дневни ред са допуном дневног реда (4. тачка):

**Д н е в н и   р е д :**

1. **Представљање Извештаја о ревизији консолидованих финансијских извештаја завршног рачуна буџета Града Сремске Митровице за 2018. годину;**
2. **Разматрање Извештаја Пододбора за разматрање извештаја о обављеним ревизијама Државне ревизорске институције о разматрању секторских извештаја- Сектор број 1  и Сектор број 3  Државне ревизорске институције, са предлогом закључка;**
3. **Представљање Извештаја о ревизији сврсисходности пословања „Ефективност подстицаја у сточарству“ и Извештаја о ревизији сврсисходности пословања“ Подстицаји мерама руралног развоја“.**
4. **Доношење одлуке о организовању јавног слушања.**

Седницу Одбора отворила је др Александра Томић, председник Одбора.

 Заменик градоначелника Петар Самарџић изразио је задовољство што се седница Одбора ван седишта одржава у њиховом граду; рекао је да се корективним мерама које је предложила ДРИ након извршене ревизије умногоме унапређује рад локалне самоуправе.

**1.тачка дневног реда**: **Представљање Извештаја о ревизији консолидованих финансијских извештаја завршног рачуна буџета Града Сремске Митровице за 2018. годину**

Председник Савета ДРИ  др Душко Пејовић представио је Извештај о ревизији консолидованих финансијских извештаја завршног рачуна буџета Града Сремска Митровица за 2018. годину. Рекао је да је ДРИ дала позитивно мишљење са резервом јер није успостављена функција интерне контроле и није евидентирана имовина која би на основу закона била уписана у пословне књиге као градска имовина. У склопу извршене ревизије дато је 20 препорука, а у одазивном извештају, који је истинит и веродостојан, испуњено је основу 18 препорука, док су 2 препоруке у поступку извршења. Председник ДРИ је још рекао да је ревизија извршена и у предузећима: Срем гас, ВПД Сава и ВПД Хидросрем, од којих је само Срем гас добио позитивно мишљење док су код друга два водопривредна предузећа уочене велике неправилности у домену јавних набавки. О утврђеним неправилностима обавештени су надлежно министарство за привреду и органи градске власти. Председник Пејовић одговорио је на питање члана Одбора Вујића о висини потрошених средстава за јавне набавке које су у наведеним предузећима спроведене мимо прописа. Рекао је да је ревизија од укупно 22 водопривредна предузећа спроведена у девет предузећа. Утврђено је да су само два ревидирана водопривредна предузећа у поступку јавних набавки поштовала важећи закон. Вредност јавних набавки које су спроведене мимо утврђеног законског поступка износи 265 милиона динара.

У наставк,у одржана је **3. седница Пододбора** за разматрање извештаја о обављеним ревизијама ДРИ. Седници Пододбора присуствују председник др Милорад Мијатовић и чланови Пододбора: Верољуб Арсић, Зоран Бојанић, Угљеша Марковић, Горан Ковачевић и Војислав Вујић. На предлог председника, чланови Пододбора једногласно су (6 гласова за) утврдили следећи

**Дневни ред**

**Разматрање секторских извештаја Државне ревизорске институције- Извештаји Сектора број 1 за 2020. годину и Извештаји Сектора број 3 за 2020. годину**

Данимир Вулиновић, врховни државни ревизор, представио је извештаје о ревизији у надлежности Сектора 1 Државне ревизорске институције (средства буџета). Ревидирано је укупно 70 субјеката; дато је 250 препорука, а поднето је осам захтева за покретање поступка за утврђивање прекршајне одговорности. Утврђене су неправилности у функционисању финансијске унутрашње контроле и унутрашње контроле јер још увек код свих корисника јавних средстава није успостављен систем унутрашње контроле. Изнет је и податак да је јавни дуг на дан 31. 12. 2020. године износио 52,93 одсто БДП, што је изнад нивоа од 45 одсто БДП колико је одређено Законом о буџетском систему. Спроведене су ревизије сврсисходности на четири теме, и то:

1. Управљање „Програмом модернизација школа“ - констатовано је да овај програм, који је обухватао 213 објеката, није завршен у року 2014. године због неактивности Министарства просвете;

2.Управљање информационим системима у ЈП за обједињену наплату - констатовано је да обједињена наплата није спроведена јер су евиденције неусклађене.

3.Ефикасност успостављања интерне финансијске контроле у министарствима - констатоване су неправилности у министарствима просвете, грађевине и спорта.

4.Информациона безбедност у здравственим информационим системима - констатовано је да Министарство здравља, Институт Батут и Покрајински секретаријат за здравље нису унапредили мере информационе безбедности.

Снежана Трњаковић, врховни државни ревизор, представила је извештаје о ревизији у надлежности Сектора 3 Државне ревизорске институције (социјално осигурање и здравствена заштита). Извршена је ревизија у четири организације обавезног социјалног осигурања, Министарству рада, установама терцијалне заштите, као и код корисника РФЗО; највеће неправилности утврђене су у домену јавних набавки и пописа имовине. Поднета су четири захтева за прекршајни поступак, једна информација надлежном тужиоцу, пет обавештења надлежном правобраниоцу и два захтева надзорним одборима.

Спроведене су две ревизије сврсисходности, и то:

1.Обезбеђивање услуге у области социјалне заштите „лични пратилац детета“, у Београду, Крагујевцу, Апатину и Смедеревској Паланци - констатовано је да јединице локалне самоуправе нису нормативно уредиле ову област, а такође да нису планирана средства за те намене нити је вршена одговарајућа контрола;

2.Ефикасност успостављања унутрашње контроле у здравственим установама (ДЗ Вождовац, ОБ Сомбор, КЦ Крагујевац, ИЗЈЗ Крагујевац - констатовано је да у великом проценту нису успостављене унутрашње контроле, као и да је ФУК на ниском нивоу;

У расправи, др Александра Томић питала је колико у новцу износе утврђене неправилности и да ли се оне временом смањују. Врховни ревизор је рекао да је то сума од стотину милијарди динара, али и да је по први пут већи број позитивних мишљења ДРИ након спроведених ревизија.

Пододбор је једногласно (6 гласова за) усвојио извештаје, с тим да закључке утврди на једној од наредних седница:

Извештаји Сектора број 1:

**И З В Е Ш Т А Ј**

Пододбора за разматрање извештаја о обављеним ревизијама Државне ревизорске институције предлаже Одбору за буџет, јавне финансије и контролу трошења јавних средстава да прихвати секторске извештаје Државне ревизорске институције у 2020. години – Сектор броj 1, са препорукама Државне ревизорске институције.

Саставни део овог извештаја је Преглед са називима секторских извештаја Државне ревизорске институције у 2020. години – Сектор број 1.

Извештаји Сектора број 3

**И З В Е Ш Т А Ј**

Пододбора за разматрање извештаја о обављеним ревизијама Државне ревизорске институције предлаже Одбору за буџет, јавне финансије и контролу трошења јавних средстава да прихвати секторске извештаје Државне ревизорске институције у 2020. години – Сектор броj 3, са препорукама Државне ревизорске институције.

Саставни део овог извештаја је Преглед са називима секторских извештаја Државне ревизорске институције у 2020. години – Сектор број 3.

**2.тачка дневног реда:** **Разматрање Извештаја Пододбора за разматрање извештаја о обављеним ревизијама Државне ревизорске институције о разматрању секторских извештаја- Сектор број 1  и Сектор број 3  Државне ревизорске институције, са предлогом закључка**

Након размотрених ревизорских извештаја, Одбор је,  на предлог Пододбора,  прихватио наведене секторске извештаје, као и то да се предлози закључака поводом  разматрања тих извештаја утврде на некој од наредних седница Одбора. Одбор је једногласно (12 гласова за) усвојио извештаје, и то:

**И З В Е Ш Т А Ј**

Одбор за финансије, републички буџет и контролу трошења јавних средстава, на предлог Пододбора, размотрио је и прихватио секторске извештаје Државне ревизорске институције у 2020. години – Сектор броj 1, са препорукама Државне ревизорске институције.

Саставни део овог извештаја је Преглед са називима секторских извештаја Државне ревизорске институције у 2020. години – Сектор број 1.

као и

**И З В Е Ш Т А Ј**

Одбор за финансије, републички буџет и контролу трошења јавних средстава, на предлог Пододбора, размотрио је и прихватио секторске извештаје Државне ревизорске институције извршене у 2020. години – Сектор број 3, са препорукама Државне ревизорске институције.

Саставни део овог извештаја је Преглед са називима секторских извештаја Државне ревизорске институције у 2020. години – Сектор број 3.

**3.тачка дневног реда:** **Представљање Извештаја о ревизији сврсисходности пословања „Ефективност подстицаја у сточарству“ и Извештаја о ревизији сврсисходности пословања“ Подстицаји мерама руралног развоја“**

**Ефекти и подстицаји у сточарству(период 2016-2018)**

 Стојанка Миловановић, врховни државни ревизор, говорила је о ревизији сврсисходности која је спроведена с циљем да се испита ефикасност програма подстицаја у сточарству, и то у погледу раста пољопривредне производње, зарада произвођача и конкурентности производње на домаћем и иностраном тржишту. Изнела је следеће налазе:

 У периоду од 2016 -2018. године подстицаји у сточарству износили су 28 милијарди динара али они нису довели до значајног напретка у извозу и обиму производње, изузев у производњи меда. Број произведених грла, осим у овчарству, имао је тренд пада , што је директно повезано са мањим бројем пољопривредних газдинстава; сточарска производња заснива се на средњим и малим пољопривредним газдинствима. Произвођачи нису унапред знали ни врсту ни висину подстицаја; захтеви за субвенције нису се обрађивали према времену доспећа већ према висини захтеваних средстава, што је ишло у прилог великим пољопривредним произвођачима. У наведеном периоду висина неизмирених обавеза из претходних година износила је 35 одсто планираних средстава у текућој години.

Закључак је да Министарство пољопривреде није обезбедило стабилну и предвидиву политику подстицаја у сточарству нити је спроводило одговарајући надзор над Управом за аграрна плаћања. Констатовано је да стратегија пољопривредног и руралног развоја за период 2014- 2024. године прокламује само опште циљеве али да није утврђен акциони план за спровођење. У препорукама ДРИ указује се на неопходност израде планских докумената, по годинама, са краткорочним циљевима и прецизно одређеним субвенцијама по обиму и намени. Наглашено је како се непрекидно морају спроводити упоредне анализе стања и извештавање, које су основа за нове мере.

**Подстицаји мерама руралног развоја(2020. и 2017-2019)**

На основу утврђених резултата ревизије, ДРИ је оценила да су у наведеном периоду изостали очекивани ефекти руралног развоја; надлежни државни органи( Министарство пољопривреде, Управа за аграрна плаћања, Покрајунски секретаријат за пољопривреду и, као огледна, Општина Мали Зворник) нису успоставили: адекватан плански оквир, регистар подстицаја, као ни прецизне критеријуме. За подстицаје у рурални развој издвојено је 26 милијарди динара; просечна старост носиоца пољопривредног газдинства је 61 година, а механизација је претежно застарела .

У расправи, Марјан Ристичевић нагласио је да су у Србији подстицаји за пољопривреду веома мали, чак и до десет пута мањи у односу на околне земље. Као пример је навео да је Бугарска за подстицаје добила 1,1милијарди евра, колико је Србија добила за три године. Неизмирене обавезе за мере руралног развоја износе 10,8 милијарди динара, а свако кашњење у исплати подстицаја одражава се на производњу. Изнео је податке да Србија има 5 милиона хектара пољопривредног земљишта и да је од тога 3,5 милиона хектара обрадиво. Просечан посед је величине 5,54 хектара. Објаснио је да се због тренда смањивања броја становника смањује број пољопривредних газдинстава, а да је пољопривредна производња по пољопривредном газдинству повећана. Такође и да је промена подстицаја пре неколико година била неопходна јер је претио потпуни нестанак сточног фонда. Упозорио је да ИПАРД средства морају да се користе строго наменски јер је држава у обавези да врати исплаћена средства ако се она искористе ненаменски.

Горан Ковачевић је рекао да постоје велике нелогичности у систему субвенција; око 250. 000 малих пољопривредних газдинстава прима субвенције од 4. 000 до 20. 000 динара, а око 50. 000 великих пољопривредних газдинстава примају износе од 1-5 милиона динара сваке године. Залаже се за примарне субвенције по хектару тако да оне чине 80 одсто свих субвенција.

Војислав Вујић је нагласио значај системске контроле и анализе расподеле и коришћења подстицаја у пољопривредној производњи, укључујући и средстава ИПАРД фондова. Такође се заложио за равномерни регионални приступ приликом расподеле субвенција и добар информациони систем путем кога би пољопривредни произвођачи из свих крајева добијали смернице за улагања и обим производње. Посебна пажња мора се посветити развоју прерађивачке индустрије.

Верољуб Арсић је рекао да су прошла времена традиционалистичког начина бављења пољопривредом када је сваки произвођач добијао семе, гориво и заштитна средства. Стратешки правци у пољопривреди морали би бити јасно дефинисани, а пољопривредни стручњаци активно ангажовани и финансирани на локалном нивоу. Развој пољопривредне производње види у прерађивачкој месној индустрији.

Душко Пејовић је рекао да су све досадашње неизмирене обавезе укњижене и износе 67 милијарди динара.

.

**4.тачка дневног реда: Доношење одлуке о организовању јавног слушања**

На предлог председника , Одбор је једногласно (11гласова за) донео одлуку да се одржи јавно слушање о Предлогу закона о електронском фактурисању, којим се по први пут посебним прописом уређује ова област. Утврђено је да ће се јавно слушање одржати 12. априла 2021. године, у 11 часова, у Народној скупштини, уз учешће чланова и заменика чланова Одбора, председника посланичких група, представника Владе и надлежног министарства, стручне јавности, невладиних организација и цивилног сектора.

Седница је завршена у 14,00 часова.

Седница је тонски снимана.

СЕКРЕТАР ПРЕДСЕДНИК

Тијана Игњатовић др Александра Томић